b'\n_START_ARTICLE_\nPojezda\n_START_SECTION_\nNastanek pojezde\n_START_PARAGRAPH_\nPojezda je nastala v \xc4\x8dasu naturalnega gospodarstva, morda \xc5\xbee pred fevdalizmom, vendar pred tem ni dokumentirana. Izraz izvira iz jezdenja. Knezi s spremstvom oziroma njihovi poobla\xc5\xa1\xc4\x8denci so redno obiskovali svoja ozemlja. Med temi obiski so urejali zadeve povezane s podlo\xc5\xbeniki in jim nalagali dajatve. Hkrati so dajatve tudi pobirali in jih odva\xc5\xbeali na vladarjev dvor._NEWLINE__NEWLINE_Podlo\xc5\xbeniki (tudi svobodnjaki) so morali na kraju samem poskrbeti za vzdr\xc5\xbeevanje vladarja in njegovega spremstva. Tudi naturalne dajatve, ki so se zbirale v ta namen, so dobile ime pojezda. Pojezda se je uporabila na kraju samem in se ni po\xc5\xa1iljala na vladarjev dvor, kot pravda, ki v fevdalizmu pomeni glavno fevdalno dajatev. V poznem fevdalizmu se je pojezda ve\xc4\x8dinoma spremenila v gmotno obvezo.'